Aanval op polisiestasie: Kommer oor vals berigteForensiese beamptes op die toneel by die Ngcobo-polisiestasie, tussen Mthatha en Queenstown in die Oos-Kaap, waar ‘n groep gewapende aanvallers op die stasie toegeslaan het (21 Februarie 2018). Foto: SAPD Die Oos-Kaapse polisie het kommer uitgespreek oor bespiegeling en vals berigte op sosiale media nadat vyf beamptes Woensdagoggend tydens ŉ aanval op die Ngcobo-polisiestasie in die Oos-Kaap doodgeskiet is. Kapt. Khaya Tonjeni, woordvoerder van die polisie, het gesê die polisie verstaan die angs wat die publiek ervaar oor die vordering van die ondersoek, maar die polisie is wel besig om agter die ware feite van die aanval te kom. “Sedert ŉ spesiale taakspan saamgestel is om die ondersoek te lei, is daar reeds baie vordering gemaak,” het Tonjeni gesê. Tonjeni het bevestig dat die polisie mense ingeneem het vir ondervraging, maar dat dit standaardprosedure is in enige ondersoek. “Mense sal ondervra word en dit sal nie anders in dié saak wees nie. ŉ Amptelike aankondiging sal gemaak word sodra daar beduidende ontwikkelinge in die ondersoek is. Intussen sal die polisie geen kommentaar lewer oor enige verdere geringe besonderhede rakende die ondersoek nie. Ons sal wag totdat daar iets meer tasbaar en betekenisvol is.” Tonjeni het gesê polisiewoordvoerders het besluit om die proses van die ondersoek te respekteer en die taakspan ruimte te gun om voort te gaan met die ondersoek, sonder enige verdere uitdagings. Maroela Media het vroeër berig ŉ groep gewapende aanvallers het vroeg Woensdag die Ngcobo-polisiestasie binnegegaan en op die beamptes aan diens losgebrand. Drie beamptes is op die plek doodgeskiet en ŉ soldaat wat nie aan diens was nie, is ook doodgeskiet terwyl die verdagtes gevlug het. Die verdagtes het van die toneel gevlug met ŉ polisiewa en twee polisiebeamptes saam met hulle geneem. Die liggame van die twee beamptes is later langs die pad, sowat ses kilometer van die polisiestasie af, aangetref. Dit blyk dat albei beamptes op teregstellingswyse geskiet is. Die polisievoertuig is sedertdien teruggekry. Die vyf polisiebeamptes wat oorlede is, was almal mans – ŉ adjudantoffisier en vier konstabels. Vyf vrouebeamptes ontvang tans berading. Volgens die polisie is tien vuurwapens, waaronder twee gewere, twee haelgewere en ses pistole, gesteel. Die motief agter die aanval is steeds onduidelik.